**Spissgjelledøgnfluer** (Leptophlebiidae) er en familiegruppe av døgnfluene. De er tilknyttet et liv i ferskvann som nymfer (larve), de voksne tar ikke til seg føde og lever ikke så lenge. Men de fleste lever lengre enn ett døgn. De er utbredt i hele verden, unntatt på de kaldeste stedene som antarktis og arktis. Det er flest arter på den nordlige halvkule. Dette er trolig den artsrikeste familien av døgnfluer, det er beskrevet ca. 900 arter, men det er sannsynlig at det kan finnes ca. 2000.

Flere av døgnfluene i familien spissgjelledøgnfluer er modell for fluefiskere som binder fiskefluer. Særlig fluer til fiske etter ørret.

Utseende
--------

Forholdsvis små og slanke døgnfluer.
Kroppen er mørk og skinnende på farge og mellom 4 og 14 millimeter lang. Artene i denne gruppen har tre haletråder (*cerci*). Øynene er særlig store hos hanner, hvor fasettøynene er todelt. Det nederste område har små fasetter, mens det øvre har større fasetter. Framvingene er lange og ofte røykfarget med mørke årer. Framkanten er ofte brun. Bakvingene er små.

Levevis
-------

Spissgjelledøgnfluer har nymfestadiet i ferskvann ofte i rennende vann med sterk strøm. Både i mindre bekker, større elver og langs stranden av dammer og innsjøer. De lever mesteparten av sitt liv i som larver eller nymfer. I Norden er utviklingen ett år. Døgnfluer kan ikke ta til seg føde eller fuktighet som voksne individer.

Eggene legges på vann overflaten, i en klump, som løser seg opp slik at eggene spres i vannmassene. Nymfene har utvendige gjeller på bakkroppen. De lever av organisk materiale, som alger eller råtnende planter. Men også av andre mindre dyr. De voksne spiser ikke.

Døgnfluer tilhører gruppen insekter med ufullstendig forvandling, som betyr at den ikke har et puppestadium mellom nymfestadiet og «Fluestadiet» (imago). Døgnfluenes livssyklus er enestående i dyreriket på grunn et mellomstadie kalt subimago som ingen andre kjente insektsgrupper gjennomgår. Fluefiskere kaller dette stadiet for *dun* (engelsk).

Subimagostadiet er et mellomstadi mellom nymfe og voksen.  Foto: James K. Lindsey

Systematisk inndeling med europeiske slekter og norske arter
------------------------------------------------------------

I Norge er det 7 arter. I 1993 ble det i bladet Insekt-Nytt, publisert en liste, med forslag til norske navn på døgnfluene. Norsk entomologisk forenings foreslåtte navn står først i listen, andre norske navn er skrevet inn bak. Det forvirrende med norske navn er at ulike bøker bruker ulike navn og navnene kan variere med dialektene. De fleste nummer av InsektNytt kan lastes ned og leses på siden til Norsk Entomologisk forening .

Norsk entomologisk forening har også utgitt en rekke Insekttabeller. Dette er små og billige hefter der en kan bestemme insekter til artsnivå. Et av heftene (se kilde) tar for seg *døgnfluelarvene*.

Nomenklaturen følger Puthz. Et latinsk familienavn ender med *...idae*, og et navn på en overfamilie på *...oidea*.

* Orden **Døgnfluer (Ephemeroptera)**
	+ Familie **Spissgjelledøgnfluer (Leptophlebiidae)**
		- Slekten *Calliarcys* Eaton, 1881 – én art i Europa
		- Slekten *Choroterpes* Eaton, 1881 – fem arter i Europa
		- Slekten *Euthraulus* Barnard, 1932 – to arter i Europa
		- Slekten *Habroleptoides* Schönemund, 1929 – 13 arter i Europa
		- Slekten *Habrophlebia* Eaton, 1881 – fem arter i Europa, i Norge:
			* Buntgjelledøgnflue, *Habrophlebia lauta* Eaton, 1884
		- Slekten *Leptophlebia* Westwood, 1840 – to arter i Europa, begge også i Norge:
			* Liten spissgjelledøgnflue, *Leptophlebia vespertina* (Linnaeus, 1758)
			* Stor spissgjelledøgnflue, *Leptophlebia marginata* (Linnaeus, 1767)
		- Slekten *Paraleptophlebia* Lestage, 1917 – åtte arter i Europa, i Norge:
			* Purpur gaffelgjelledøgnflue, *Paraleptophlebia cincta* (Retzius, 1783)
			* Stor gaffelgjelledøgnflue, *Paraleptophlebia submarginata* (Stephens, 1835)
			* Liten gaffelgjelledøgnflue, *Paraleptophlebia werneri* Ulmer, 1919
			* Østlig gaffelgjelledøgnflue, *Paraleptophlebia strandii* (Eaton, 1901)
		- Slekten *Thraulus* Eaton, 1881 – to arter i Europa

Referanser
----------

1. ↑  Johansen & Lunde, 1993
2. ↑  Puthz 1978.

Kilder
------

* Sømme, Laurits 2001. *Insekter*. (Original: McGavin, George C. 2000. *Insects, spiders and other terrestical arthropods*.) N. W. Damm & Søn AS. ISBN 82-512-0601-4
* Johansen, G.O. og Lunde, V. 1993. *Sjekkliste for norske døgnfluer (Ephemeroptera) med forslag til norske navn.* Norsk entomologisk forening, InsektNytt 18(3-4), s. 19-22
* Arnekleiv, Jo Vegar. 1995. *Døgnfluelarver.* Norsk entomologisk forening, Norske Insekttabeller nr. 14, 45 sider.
* Puthz, V. 1978. *Ephemeroptera.* Limnofauna Europaea, J. Illies (ed.). Fischer Verlag, Stuttgart. side 256 – 263.

Eksterne lenker
---------------

* (en) *Spissgjelledøgnfluer* – oversikt og omtale av artene i WORMS-databasen Rediger på Wikidata

* (en) *Spissgjelledøgnfluer* i Encyclopedia of Life Rediger på Wikidata

* (en) *Spissgjelledøgnfluer* i Global Biodiversity Information Facility Rediger på Wikidata

* (no) *Spissgjelledøgnfluer* hos Artsdatabanken Rediger på Wikidata

* (sv) *Spissgjelledøgnfluer* hos Dyntaxa Rediger på Wikidata

* (en) *Spissgjelledøgnfluer* hos Fauna Europaea Rediger på Wikidata

* (en) *Spissgjelledøgnfluer* hos Fossilworks Rediger på Wikidata

* (en) *Spissgjelledøgnfluer* hos ITIS Rediger på Wikidata

* (en) *Spissgjelledøgnfluer* hos NCBI Rediger på Wikidata

* (en) *Kategori:Leptophlebiidae* – bilder, video eller lyd på Wikimedia Commons Rediger på Wikidata

* *Leptophlebiidae* – detaljert informasjon på Wikispecies Rediger på Wikidata
* Tree of Life - Døgnfluer, (Ephemeroptera) (engelskspråklig)
* CSIRO – Døgnfluer, (Ephemeroptera) Arkivert 9. juli 2009 hos Wayback Machine. (engelskspråklig)
* Norsk Entomologisk forening